text: 
  ( 2. udgave ) Ejendomsselskabet Norden ønsker at vokse sig endnu 
  større, end det bliver efter fusionen med et af Hafnia-koncernens 
  selskaber, Aktieselskabet af 15. april 1980. De første interesserede 
  selskaber har allerede vist sig, efter Norden i går officielt meddelte,
   at sammenlægningen med Hafnia-selskabet er forhandlet på plads.
  
  " Hafnia og Norden lader døren stå åben for andre, " siger Preben 
  Nygaard, som er direktør i Nordens moderselskab Commercial Holding 
  International A/S.
  
  Efter fusionen råder Hafnia over ca. 40 procent af aktierne i Norden,
   der bliver det fortsættende selskab.
  
  Men det er hensigten, at Hafnias aktiepost efterhånden skal drosles 
  ned til 25 procent i takt med, at nye selskaber kommer inden for 
  døren. Det er ikke hensigten, at Hafnia skal have et alt for stort 
  ord at skulle have sagt. Kommende fusions-partnere skal ikke jages væk
   af skræk for at blive underlagt andres kontrol. Eller med Preben 
  Nygaards ord:
  
  " Hvis Hafnia har en majoritet, kan det få andre til at blive væk. 
  "
  
  
  
  